འོ་ན་གཙུག་ལག་ཁང་དེ་ག་དུས་བཞེངས་པ་དང་།སུས་ཕྱག་བཏབ་པ།དེའི་འཕེལ་རིམ་གྱི་ལོ་རྒྱུས་ཇི་ལྟར་ཡིན་པའི་གནས་ཚུལ་ཞིབ་པར་ཤེས་རྟོགས་ཐུབ་རྒྱུའི་འདུན་པ་དྲག་པོ་བསྐྱེད་བྱུང་བས་སྐུ་གཉེར་ལ་ངོ་སྤྲོད་གནང་རོགས་ཞེས་རེ་སྐུལ་ཞུས་པ་ལྟར།སྐུ་གཉེར་བགྲེས་སོང་དེས་ཕྱག་གིས་སྨ་ར་བྱིལ་བྱིལ་གནང་བཞིན་འཛུམ་དམུལ་དམུལ་གྱི་ངང་ནས།དེ་སྔ་འགའ་ཞིག་གིས་ལྷ་ཁང་དགོན་སྡེ་ཞིག་གཟིགས་པ་དང་ལམ་སང་རྗེས་ལུས་རྨོངས་དད་ཁོ་ནའི་ངོས་འཛིན་གྱིས་སྣང་ཆུང་ཁྱད་གསོད་གནང་དེ་ནི་ཤིན་ཏུ་མི་འཚམས་པའི་རྒྱུ་མཚན་ནི།རང་རེའི་བོད་འདིར་སངས་རྒྱས་བསྟན་པ་དར་ནས་ལོ་སྟོང་ཕྲག་ལྷག་སོང་བས་དེའི་རིང་གི་བོད་ཀྱི་ལོ་རྒྱུས་འཕེལ་རིམ་ནི་ཆོས་ལུགས་དང་ཁ་འབྲལ་དུ་མེད།རང་ལྗོངས་ཀྱི་སྤྱི་ཚོགས་ལོ་རྒྱུས་ལ་ཞིབ་རྟོག་ངོ་མ་ཞིག་གནང་དགོས་ན་བོད་ཀྱི་ལྷ་ཁང་དགོན་སྡེ་སོ་སོའི་འཕེལ་རིམ་གྱི་ལོ་རྒྱུས་ལ་ཞིབ་འཇུག་གནང་དགོས་པ་དེའང་མེད་དུ་མི་རུང་བའི་ཆ་ཤས་ཤིག་ཡིན་པར་སེམས།ད་ལྟ་སྐབས་སུ་བབས་པའི་གཙུག་ལག་ཁང་འདིའི་ལོ་རྒྱུས་ཆ་ཚང་ནི་ཧ་ཅང་རིང་བས་ཞུས་ནས་མི་ཚར།འདིར་གནད་ཆེ་ཕྱོགས་བསྡུས་ཀྱིས་ཆེ་ལོང་ཙམ་ཞུ་བར་བྱའོ།།